
  REPUBLIKA HRVATSKA
TRGOVAČKI SUD U RIJECI
      Rijeka, Zadarska 1 i 3						Poslovni broj 8 St-379/12-128

R E P U B L I K A  H R V A T S K A 

R J E Š E N J E

Trgovački sud u Rijeci po stečajnoj sutkinji Emi Brdovčak, u stečajnom postupku nad dužnikom ELEKTROMEHANIKA MARINE d.o.o. u stečaju, Rijeka, Tina Ujevića bb, OIB: 02336354353, MBS: 040242247, 14. svibnja 2018.,


r i j e š i o    j e

Nalaže se razlučnom vjerovniku Pert d.o.o. Ilok, Hercegovačkih brigada 27, OIB:42255248046, u roku od 30 dana od dana pravomoćnosti ovog rješenja uplatiti iznos od 401.952,76 kn na ime troškova unovčenja i utvrđivanja predmeta na kojima postoji razlučno pravo na prolazni depozit Trgovačkog suda u Rijeci koji se vodi kod Hrvatske poštanske banke d.d. Zagreb broj HR59 2390 0011 3000 0270 3 s naznakom St-379/12.


Obrazloženje

Nekretnina stečajnog dužnika označena kao k.č.br. 1809/6, upisana u z.k.ul. 3664, k.o. Srdoči zemljišnih knjiga Općinskog suda u Rijeci, zemljišnoknjižni odjel Rijeka, dosuđena je rješenjem ovog suda poslovni broj St-379/12-118 od 7. veljače 2018. razlučnom vjerovniku Pert d.o.o. Ilok koji je stavio u prijeboj svoju tražbinu prema stečajnom dužniku u iznosu od 3.318.008,04 kn s protutražbinom stečajnog dužnika u visini utvrđene vrijednosti predmetne nekretnine u iznosu od 2.557.614,00 kn.

Razlučni vjerovnik dužan je sudjelovati u pokriću troškova postupka utvrđivanja predmeta razlučnog prava i unovčenja nekretnine opterećene razlučnim pravom sukladno odredbi čl. 254. st. 2. i 3. Stečajnog zakona („Narodne novine“ broj 71/15; dalje: SZ/15). 

Iz obračuna navedenih troškova stečajne upraviteljice od 23. veljače 2018., dopunjenog podneskom od 4. svibnja 2018. proizlazi da se stvarno nastali troškovi koji u cijelosti terete predmetnu nekretninu odnose na troškove komunalne naknade u iznosu od 84.903,21 kn, troškove procjene nekretnine u stečajnom postupku u iznosu od 12.500,00 kn te troškove osiguranja nekretnine u iznosu od 754,00 kn. 
Ovi troškovi tiču se isključivo prodane nekretnine (a ne cjelokupne stečajne mase), slijedom čega oni u cijelosti terete predmetnu nekretninu. Što se tiče visine nastalih troškova napominje se da je ovaj sud u cijelosti prihvatio obračun stečajne upraviteljice. U tom smislu se ističe kako razlučni vjerovnik nije ni osporio trošak koji se odnosi na procjenu vrijednosti nekretnine u iznosu od 12.500,00 kn po računu vještaka, a osnovanost navedenog troška proizlazi i iz izvoda s računa Podravske banke d.d. Koprivnica (list 602 spisa) iz kojeg je vidljivo da je stečajni dužnik taj trošak podmirio. Nadalje, postojanje troška kojeg je stečajni dužnik imao prema Basler osiguranju Zagreb d.d. Zagreb (trošak osiguranja nekretnine) proizlazi također iz izvoda Podravske banke d.d. Koprivnica  (list 603 spisa). Ovaj trošak također tereti prodanu nekretninu jer se osiguranje odnosi isključivo na tu nekretninu (a ne na osiguranje neke druge imovine stečajnog dužnika). Što se tiče troškova komunalne naknade, napominje se da se također radi o trošku koji tereti predmetnu nekretninu u cijelosti (jer je obveza plaćanja komunalne naknade vezana uz predmetnu nekretninu), a visina tog troška proizlazi iz potvrde trgovačkog društva Kiborg d.o.o. Rijeka koje obavlja knjigovodstvene poslove za stečajnog dužnika i iz koje potvrde proizlazi da su troškovi komunalne naknade u visini od 84.903,21 kn evidentirani i podmireni. U odnosu na predmetne troškove napominje se također da se razlučni vjerovnik Ugovorom o zakupu (s obzirom na to da je on bio zakupnik predmetnog poslovnog prostora) obvezao plaćati sve režijske troškove koji terete predmetnu nekretninu, a u koje režijske troškove nesumnjivo spadaju i troškovi komunalne naknade (list 6154 spisa). Dakle, ovi troškovi, a suprotno prigovorima razlučnog vjerovnika iznesenim u podnesku od 9. ožujka 2018. i na ročištu od 19. ožujka 2018. odnose se upravo na predmetnu nekretninu i nastali su u vezi s tom nekretninom, a ne u vezi s drugim predmetima stečajne mase. Pri tom se napominje da stečajni dužnik nije ni imao drugih nekretnina koje su unovčavane u ovom stečajnom postupku. 

Iz navedenih razloga, ovi troškovi predmetnu nekretninu terete u cijelosti i iznose ukupno 98.157,21 kn (84.903,21 kn +12.500,00 kn + 754,00 kn). 

Nadalje, troškovi unovčenja koji terete razmjerno predmetnu nekretninu jesu troškovi platnog prometa, troškovi računovodstva i troškovi nagrade stečajne upraviteljice, a kako to proizlazi iz izvješća stečajne upraviteljice i njezinih podnesaka od 23. veljače 2018. i 4. svibnja 2018. Navedeni troškovi nisu u izravnoj vezi s predmetnom nekretninom, ali upravo zato se i namiruju razmjerno (prema udjelu u cjelokupnoj stečajnoj masi stečajnog dužnika). 
U odnosu na ove troškove ističe se da troškovi platnog prometa prema izvješću stečajne upraviteljice iznose 4.212,00 kn, a njihova opravdanost proizlazi iz dopisa (potvrde) računovodstva stečajnog dužnika od 20. veljače 2018, (list 201 spisa). U ove troškove spadaju i troškovi računovodstva u ukupnom iznosu od 34.522,00 kn koji obuhvaćaju razdoblje od 1. svibnja 2013. do 31. siječnja 2018. (list 601 spisa). 
Nadalje, troškovi nagrade stečajnoj upraviteljici također se izdvajaju razmjerno u odnosu na cjelokupnu stečajnu masu. U odnosu na te troškove, napominje se da ih je stečajna upraviteljica pravilno obračunala, uzimajući u obzir Uredbu o kriterijima i načinu obračuna i plaćanja nagrade stečajnim upraviteljima („Narodne novine“ broj 105/15; dalje: Uredba/15). Navedeno zato jer je predmetna nekretnina unovčena za vrijeme važenja ove Uredbe (čl. 16. Uredbe/15). 

Prema odredbi čl. 7. Uredbe/15, nagrada stečajnom upravitelju s osnove vrijednosti unovčene stečajne mase za vrijednost stečajne mase do 100.000,00 kn obračunava se u visini od 16%, na razliku između 100.000,01 kn do 300.000,00 kn obračunava se u visini od 12%, na razliku od 300.001,00 kn do 500.000,00 kn u visini od 10%, na razliku od 500.000,01 kn do 1.000.000,00 kn u visini od 8 % i na razliku od 1.000.001,00 kn do 5.000.000,00 kn u visini 7%, što iznosi ukupno 209.032,97 kn (16% od 100.000,00 =16.000,00 kn + 12% od 200.000,00 kn = 24.000,00 kn + 10% od 200.000,00 kn = 20.000,00 kn + 8% od 500.000,00 kn =40.000,00 kn + 7% od 1.557.614,00 kn = 109.032,98 kn).
Dakle, troškovi koji terete cijelu stečajnu masu, a time i prodanu nekretninu razmjerno iznose ukupno 247.767,40 kn (4.212,00 kn + 34.522,00 kn + 209.032,97 kn). 

Razmjerni udio unovčene nekretnine u odnosu na cjelokupnu stečajnu masu iznosi 71%. Navedeno zato jer preostala stečajna masa unovčena u ovom postupku (ostvarena od prodanih dionica i pokretnina) iznosi 1.062.532,00kn, što znači da ukupna unovčena stečajna masa iznosi 3.620.146,00 kn (1.062.532,00 + 2.557.614,00 kn). Udio predmetne nekretnine u odnosu na ukupnu stečajnu masu predstavlja postotak vrijednosti te nekretnine u odnosu na cjelokupnu stečajnu masu (2.557.614/3620.146X100=71%). 


Iz navedenog proizlazi da troškovi koji razmjerno terete prodanu nekretninu iznose 175.914,85 kn (71% od 247.767,40 kn). 

Dakle, ukupni troškovi unovčenja nekretnine iznose 274.072,06 kn (98.157,21 kn + 175.914,85 kn). 

Troškovi utvrđivanja tražbine, sukladno odredbi čl. 254. st. 1. SZ-a određuju se paušalno, u iznosu od 5% od utrška što iznosi 127.880,70 kn (5 % od 2.557.614,00 kn).

Slijedom navedenog, razlučnom vjerovniku naloženo je platiti troškove unovčenja koji terete predmetnu nekretninu i troškove utvrđivanja tražbine u ukupnom iznosu od 401.952,76 kn (98.157,21 kn +175.914,85 kn +127.880,70 kn), sukladno odredbi čl. 254. SZ-a. 

Podredno se napominje da činjenica što su troškovi unovčenja prema prijedlogu Sporazuma o unovčenju nekretnine sklapanjem neposredne pogodbe bili odmjereni u iznosu od 184.603,53 kn (list 609 spisa) nije od utjecaja na donošenje odluke iz izreke. Navedeno zato jer taj Sporazum nije sklopljen te kao takav ne obvezuje stranke, a osim toga, pitanje troškova unovčenja nekretnine i utvrđivanja tražbina je materijalnopravno pitanje o kojem odlučuje sud i kao takvo ne ovisi o Sporazumu stranaka. 

	Nakon pravomoćnosti ovoga rješenja i nakon što kupac (razlučni vjerovnik) uplati naloženi iznos, sud će posebnim zaključkom odrediti da se nekretnina preda u posjed kupcu (razlučnom vjerovniku).

U Rijeci 14. svibnja 2018.
									Sutkinja
									Ema Brdovčak



UPUTA O PRAVNOM LIJEKU:
Protiv ovoga rješenja dopuštena je žalba u roku od osam dana od dana dostave. Žalba se podnosi putem ovog suda u tri istovjetna primjerka, a o njoj odlučuje Visoki trgovački sud Republike Hrvatske. 

